S-696/2006

Mál þetta, sem dómtekið var þann 1. desember sl., er höfðað með ákæru ríkissaksóknara, dagsettri 27. október 2006 á hendur H-kk-þgf R-kk-þgf G-kk-þgf, kt. 000000-0000, Grænumörk 5, Hveragerði, fyrir eftirfarandi umferðar-og hegningalagabrot.

„I. Umferðarlagabrot, með því að, að morgni sunnudagsins 20. ágúst 2006, ekið bifreiðinni KG-175, sviptur ökurétti og undir áhrifum áfengis (vínandamagn í blóði 1,16 ‰), frá Reykjavík austur Suðurlandsveg uns lögregla stöðvaði akstur ákærða í Hveradalabrekku.

Ákæruvaldið telur þessa háttsemi varða við 1. mgr., sbr. 2. mgr. 45. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987.

2. Ranga skýrslugjöf, með því að hafa, er lögregla hafði afskipti af akstri ákærða, í framangreint skipti, skýrt lögreglu rangt frá nafni sínu, en ákærði framvísaði ökuskírteini er tilheyrði öðrum manni.

Ákæruvaldið telur brot þetta varða við 146. gr. almennra hegningarlaga nr. 19/1940, sbr. 5. mgr. 15. gr. lögreglulaga nr. 90/1996.

Þess er krafist að ákærði verði dæmdur til refsingar.“

Ákærði kom fyrir dóminn þann 1. desember sl. og játaði brot sín greiðlega fyrir dóminum. Er játning hans í samræmi við önnur gögn málsins og verður hann sakfelldur fyrir brot sín, en þau eru í ákæru rétt færð til refsiákvæða.

Ákærði hefur með háttsemi sinni unnið sér til refsingar.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og ákærða, sem óskaði ekki eftir verjanda, hafði verið gefinn kostur á að tjá sig um lagaatriði og ákvörðun viðurlaga.

Samkvæmt sakavottorði ákærða gekkst hann undir sátt í janúar 1997, hjá sýslumanninum í Hafnarfirði fyrir brot gegn 1. sbr. 2. mgr. 45. gr. umferðarlaga og var sviptur ökurétti í 4 mánuði auk þess að greiða 27.000 króna sekt til ríkissjóðs. Í desember 1997 var ákærði sviptur ökurétti í 2 ár með sátt í Héraðsdómi Reykjaness auk þess að greiða 60.000 króna sekt til ríkissjóðs. Í desember 1997 gerði ákærði sátt hjá Sýslumanninum í Hafnarfirði fyrir brot gegn ávana-og fíkniefnalöggjöfinni og greiddi 30.000 króna sekt til ríkissjóðs. Í febrúar 1998 gerði ákærði sátt hjá sýslumanninum í Hafnarfirði vegna aksturs án ökuréttinda. Í júní 1998 var ákærði, í Héraðsdómi Reykjaness, sviptur ökurétti í 2 ár auk greiðslu sektar til ríkissjóðs fyrir ölvunarakstur. Í september 1998 var ákærði dæmdur í Héraðsdómi Reykjaness til greiðslu sektar fyrir akstur án ökuréttinda. Í september 1998 var ákærði dæmdur í Héraðsdómi Reykjavíkur í 60 daga fangelsi, skilorðsbundið til 2ja ára fyrir brot gegn ávana-og fíkniefnalöggjöfinni. Í desember 1998 var ákærði dæmdur í 3ja mánaða fangelsi, þar af 1 mánuður skilorðsbundinn til 2ja ára fyrir umferðarlagabrot. Í september 2004 gerði ákærði dómsátt hjá Lögreglustjóranum í Reykjavík vegna ölvunaraksturs og sviptur ökurétti í 6 mánuði og í mars 2006 gekkst ákærði undir viðurlagaákvörðun í Héraðsdómi Reykjavíkur vegna ölvunaraksturs og var sviptur ökurétti í 3 ár auk þess að greiða 160.000 króna sekt til ríkissjóðs.

Ákærði hefur á síðustu níu árum verið sviptur ökurétti fimm sinnum og þar af síðast í mars á þessu ári í þrjú ár. Með því broti sem ákært er fyrir í máli þessu er í sjötta sinn verið að gera ákærða refsingu fyrir að aka sviptur ökurétti. Virðist ákærði ekki láta segjast þrátt fyrir að vera ítrekað sviptur ökurétti og halda uppteknum hætti við.

Með hliðsjón af framangreindu og vísan til 72. gr. almennra hegningarlaga er refsing ákærða ákveðin fangelsi í 30 daga.

Ákærði greiði kr. 250.000 króna sekt til ríkissjóðs en sæti ella fangelsi í átján daga frá birtingu dóms að telja.

Ákærði skal sviptur ökurétti í 5 ár frá birtingu dóms að telja.

Á-kvk-nf G-kvk-nf héraðsdómari, kveður upp dóm þennan.

D ó m s o r ð :

Ákærði, H-kk-nf R-kk-nf G-kk-nf, sæti fangelsi í 30 daga.

Ákærði greiði 250.000 króna sekt til ríkissjóðs innan fjögurra vikna frá uppkvaðningu dóms að telja en sæti ella fangelsi í átján daga.

Ákærði skal sviptur ökurétti í fimm ár frá birtingu dóms að telja.

Á-kvk-nf G-kvk-nf.